作者:白居易
標題:泛湓水
內容:四月未全熱，麥涼江氣秋。湖山處處好，最愛湓水頭。湓水從東來，一派入江流。可憐似縈帶，中有隨風舟。命酒一臨泛，舍鞍揚棹謳。放回岸傍馬，去逐波間鷗。煙浪始渺渺，風襟亦悠悠。初疑上河漢，中若尋瀛洲。汀樹綠拂地，沙草芳未休。青蘿與紫葛，枝蔓垂相樛。系纜步平岸，回頭望江州。城雉映水見，隱隱如蜃樓。日入意未盡，將歸複少留。到官行半歲，今日方一遊。此地來何暮，可以寫吾憂。